medieval-data/medieval-letters huggingface dataset:
CIX.  Universos abbates Praemonstratensis ordinis in terra Teutonica et Saxonia constitutos ad capitulum generale Praemonstratense singulis annis accedere jubet.   (Veronae, Aug. 1.) [HUGO,  Annal. Praem.,  II, 128.]
Author: Urbanus III

URBANUS episcopus, servus servorum Dei, dilectis filiis universis abbatibus Praemonstratensis ordinis in terra Teutonica et Saxonia constitutis, salutem et apostolicam benedictionem.

Transmissa nobis Praemonstratensis ordinis relatione comperimus quod, in ordine vestro, ab ipsa sui origine sit statutum, et per privilegia Romanorum pontificum auctoritate sedis apostolicae confirmatum, ut abbates ejusdem ordinis semel in anno apud Praemonstratum ad capitulum generale conveniant, in quo de observantiis ordinis habita simul collatione pertractent et emendanda corrigant, et quae fuerint ordinanda disponant. Quia vero plures ex vobis tempore quo in partibus illis tempestas praeteriti schismatis latius inundavit, generali capitulo se substraxerunt, extunc, sicut audivimus, quasi in consuetudinem deduxistis ut ad praefatum capitulum aut nunquam aut rarissime veniretis; quod utique tanto grave magis gerimus et indignum, quanto ex majori cernitur tepiditate contingere, si quid pro disciplinae fuerat custodia stabilitum, per vestram debeat negligentiam deperire. Ut igitur vos etiam non substractionis filios, sed obedientiae filios comprobetis, universitati vestrae per apostolica scripta mandamus, et distincte praecipimus quatenus, omni appellatione et contradictione postposita, squalorem praeteritae negligentiae manu promptae sollicitudinis detergatis, ita quod splendor redivivi fervoris elucidet, quidquid in ordine supradicto nubes quaedam praecedentis tepiditatis obscurat. Quapropter praecavere vos volumus et praecipimus observare, ut, non obstante aliquo rescripto, per suppressionem veritatis elicito pro correptione ipsius ordinis ad Praemonstratensem Ecclesiam, sicut statutum est, et antiquitus observatum, ad generale capitulum annis singulis concurratis, nisi forte illa vos impedimenta detineant, pro quibus, secundum paternas traditiones vestras, possitis regulariter excusari. Alioquin sententiam, quam praedictum generale capitulum promulgaverit in absentes, ratam esse volumus et praecipimus inviolabiliter observari. Datum Veronae, Kal. Augusti.
CX.  Ad Turonensem archiepiscopum.--Ad precem Philippi Francorum regis inducias ei concedit, ut amice cum Dolensi Ecclesia componat.   (Veronae, Sept. 4.) [MARTEN.,  Thesaur.,  III, 911.]
Author: Urbanus III

Licet negotium quod inter tuam et Dolensem Ecclesiam vertitur, ex induciis tibi ab apostolica sede concessis diutius sit protractum, unde ad decisionem ipsius jam esset merito procedendum, praesertim cum a recolendae memoriae Alexandro papa, dum moram faceret Tusculani, nonnulli fuerint pro Dolensi Ecclesia testes recepti et examinati, et deinde secundum ipsius papae seriem litterarum de mandato piae recordationis Lucii papae, praedecessoris nostri, coram dilectis filiis decano Cenomanensi, J. de Veteriponte, archidiacono Rothomagensi, et magistro Hugone Januensi, praeposito S. Mariae de Castello, testes fuerint ab utraque parte producti, et attestationes conscriptae apostolico conspectui praesentatae. Exspectantes tum quod inter te et praedictam Ecclesiam controversia diutius habita de assensu partium concordia terminetur, ad preces charissimi filii nostri Philippi illustris Francorum regis, cui, quaecunque cum Deo possumus, facere volumus et debemus, adhuc a mense Martio proxime venturo, usque ad annum inducias peren . . . . . . tibi et praedictae commissae tibi Ecclesiae duximus prorogandas; ita quod si infra praescriptum terminum controversia ipsa non fuerit concordia terminata, ipse per te vel per responsales idoneos et sufficienter instructos praefatae Dolensi Ecclesiae responsurus, et sententiam secundum Deum et veritatem recepturus, apostolico te conspectui repraesentes, non obstantibus litteris quas nuntii tui praepropere sine conscientia jam dicti electi et canonicorum dictae Dolensis Ecclesiae reportarunt, quarum tenorem adhuc eisdem nuntiis in nostra praesentia constitutis secundum praesentem formam praecepimus immutandum. Tua siquidem fraternitas studiose provideat ne occasione induciarum istarum, te in compositione facienda durum exhibeas et remissum, quia si id rei veritate constiterit, nos easdem inducias revocabimus, et ad id quod justum fuerit, auctore Deo, procedemus.

Datum Veronae, Kalendis Septembris.
CXI.  Privilegium pro Parthenone Sancti Petri Cremellensis.   (Veronae, Sept. 12.) [FRIZI,  Memorie di Monza,  II, 73.]
Author: Urbanus III

URBANUS episcopus, servus servorum Dei, dilectis in Christo filiabus abbatissae et sororibus Sancti Petri Cremellensis monasterii, salutem et apostolicam benedictionem.

Oblato nobis authentico instrumento piae recordationis Robaldi quondam Mediolanensis archiepiscopi quod super controversia quae inter monasterium vestrum et ecclesiam Sancti Joannis Modoetiae super septem capitulis in eodem instrumento evidenter expressis emerserat, factum stat; manifeste advertimus propositas quaestiones per definitivam fuisse sententiam terminatas. Unde nos sententiam ipsam, sicut ab eodem archiepiscopo canonice allata est et in scripto authentico cujus supra mentionem fecimus continetur, auctoritate apostolica confirmamus et praesentis scripti patrocinio communimus. Nulli ergo omnino hominum liceat hanc paginam nostrae confirmationis infringere vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum apostolorum ejus Petri et Pauli se noverit incursurum. Datum Veronae, II Idus Septembris.
CXII.  Abbati et conventui S. Dionysii concedit, « ne aliquis archiepiscopus vel episcopus in eos vel aliquem ex monachis eorum, in capite vel membris, absque auctoritate Romani pontificis vel legati a latere ipsius transmissi aut speciale super hoc mandatum habentis, vel etiam abbatis mandato, excommunicationis vel interdicti sententiam audeat promulgare.  »  (Veronae, Sept. 12.) [DOUBLET,  Hist. de Saint-Denys,  523.]
Author: Urbanus III

URBANUS episcopus, servus servorum Dei, dilectis filiis abbati et conventui monasterii S. Dionysii, salutem et apostolicam benedictionem.

Dignum est et consonum rationi, ut his qui specialiter B. Petri et nostri juris existunt, signa majoris benevolentiae ostendamus, et eis contra gravamina molestantium clementius assistere procuremus. Eapropter, dilecti in Domino filii, vestris justis postulationibus grato concurrentes assensu, praesentis scripti pagina duximus inhibendum, ne aliquis archiepiscopus vel episcopus in vos vel aliquem ex monachis vestris in capite vel membris, absque auctoritate Romani pontificis, vel legati a latere ipsius transmissi, aut speciale super hoc mandatum habentis, vel etiam abbatis sui mandato, excommunicationis vel interdicti sententiam audeat promulgare. Nulli ergo omnino hominum liceat, etc. Datum Veronae, II Idus Septembris.
CXIII.  Fines parochiales ecclesiarum S. Pauli et S. Vitalis Veronensium, a duobus cardinalibus constitutos, confirmat.   (Veronae, Sept. 22.) [UGHELLI,  Italia sacra,  V, 806.]
Author: Urbanus III

URBANUS episcopus, servus servorum Dei, dilectis filiis ADRIAN. archipresbytero, et canonicis Veronensibus, salutem et apostolicam benedictionem.

Ea quae pro pace et quiete Ecclesiarum de providentia sedis apostolicae statuuntur, firma decet et illibata consistere, et ne cujuscunque malitia depraventur, litterarum memoriae commendari et scripti nostri pagina communiri. Unde quoniam post multas discrepationes quas inter vos et dilectos filios nostros fratres militiae Templi de parochialibus terminis duarum ecclesiarum S. Pauli et S. Vitalis diutius contigit agitari, placuit utrique parti dispositionem nostram eligere: nos dilectis filiis nostris Soff. S. Mariae in Via Lata et R. S. Mariae in Porticu diac. card. ad hujus rei cognitionem inspectoribus destinatis, designationem eorum, quam de parochiis utriusque ecclesiae fecisse noscuntur, ratam habemus, et praecipimus inconcusse servari, videlicet, ut totum quod est a domo Alioci de Monte Cleda, et ipsa domus per rectam lineam usque ad domum Tridentin, et ipsa domus per rectam lineam usque ad domum Lanfranchi Muxolin. et ipsa domus versus ecclesiam S. Pauli sint de parochia S. Pauli, et totum ab illis domibus et terminis versum ecclesiam S. Vitalis de parochia S. Vitalis libere et absque contradictione qualibet censeatur. Ut autem haec definitio perpetuis temporibus inviolata permaneat, eam sicut rationabiliter facta est auctoritate apostolica confirmamus, et praesentis scripti patrocinio communimus. Nulli ergo, etc. Datum Veronae, X Kal. Octob.
CXVI.  Monasterii Morimundensis privilegia confirmat   (Veronae, Jan. 7.) [UGHELLI,  Italia sacra,  IV, 169.]
Author: Urbanus III

Ego Urbanus Catholicae Ecclesiae episcopus ss. Ego Henricus Albanensis episcopus ss. Ego Paulus Praenestinus episcopus ss. Ego Petrus de Bon. tit. S. Susannae presb. card. subscr. Ego Radulphus S. Georgii ad Velum Aureum diac. Ego Laborans presb. card. S. Mariae trans Tiberim tit. S Callisti subscr. Ego Pandulphus presb. card. tit. XII Apostolorum subscr. Ego Melchior presb. card. SS. Joannis et Paulitit. Pamachii subscr. Ego Jacinthus diac. card. S. Mariae in Cosmedin subscr. Ego Gratianus SS. Cosmae et Damiani diac. card. subscr. Ego Bobo S. Angeli diac. card. ss. Ego Soffredus S. Mariae in Via Lata diac. card. ss. Ego Rolandus S. Mariae in Porticu diac. cardin. subscr. card. subscr.

Datum Veronae, per manum Alberti S. R. E. presb. card. et cancellarii, VII Idus Januarii, indict. V, Incarnationis Dominicae 1186, pontificatus vero Domini Urbani papae tertii anno II.
CXVIII.  Parthenonis S. Zachariae Veneti possessiones et privilegia confirmat. (Fragmentum  ).  (Veronae, Febr. 17.) [CORNELII  Ecclesiae Venetae,  XI, 377.]
Author: Urbanus III

URBANUS episcopus, servus servorum Dei, dilectis in Christo filiabus CASOTAE abbatissae monasterii S. Zachariae de Venetiis, ejusque sororibus tam praesentibus quam futuris regularem vitam professis, in perpetuum, etc.. . . . Firma vobis, et eis quae vobis successerint, et illibata permaneant, in quibus haec propriis ducimus exprimenda vocabulis: Locum ipsum, in quo monasterium praefatum situm est, cum omnibus pertinentiis suis; curtem sitam in loco qui Petriolo vocatur cum ecclesia S. Thomae, et omnibus pertinentiis suis; curtem positam in loco qui dicitur Cona, cum ecclesia S. Mariae et omnibus pertinentiis suis. Curtem positam in loco qui dicitur Runco, cum omnibus pertinentiis suis et cum ecclesia S. Mariae. Curtem positam in loco qui dicitur Clugia, cum omnibus suis pertinentiis, et omnia alia sicut habetur in bulla felicis recordationis Alexandri papa tertii. Ego Urbanus Catholicae Ecclesiae episcopus. L. S. Ego Henricus Albanensis episcopus. Ego Paulus Praenestinus episcopus. Ego Petrus de Bono presb. card. tit. S. Susannae. Ego Laborans presb. card. S. Mariae trans Tiberim tit. Calixti. Ego Pandulphus presb. card. tit. XII Apostolorum. Ego Melchior presb. SS. Joannis et Pauli tit. Pamachii. Et sex alii.

Datum Veronae, per manum Alberti S. R. E. presb. card. et cancellarii, XII Kal. Martii, indictione quinta, Incarnationis Dominicae anno 1186, pontificatus vero domini Urbani papae III, anno secundo.
CXIX.  Ad Wichmannum Magdeburgensem archiepiscopum.--De injuriis Ecclesiae Romanae a Friderico imp. illatis, et ut sequestrem pacis sese interponat.   (Veronae, Febr. 24.) [MANSI.  Concil.,  XXII, 506.]
Author: Urbanus III

URBANUS episcopus, servus servorum Dei, venerabili fratri Magdeburgensi archiepiscopo, salutem et apostolicam benedictionem.

Firmum in corde nostro propositum habendi te sincerius in visceribus Jesu Christi charitas illa fundavit, quae diffusa per Spiritum in cordibus electorum , ita corpus Ecclesiae compage suae virtutis adnectit, ut et caput membris ineffabili junctura cohaereat, et membrorum officiosa diversitas ab unitate capitis non recedat. Noverit ergo tua fraternitas quod nos circa te et commissam tibi Ecclesiam charitatis hujus ardore ferventes, fiduciam de te gerimus spiritualem, quod sicut paternitatem tuam nexu quodam singularis dilectionis amplectimur, ita etiam recompensatione laudabili a tua devotione suscepta copiosus semper in tuis affectibus oblectemur. Hac ergo suadente fiducia, materiam tibi nostrae immodicae turbationis exponimus, ut nostris te participante molestiis, de prudentia et subsidio tuo majus in Domino solatium capiamus. Commonita, inquam, frequenter a nobis imperialis culminis altitudo, ut Ecclesiae Romanae restituat possessiones ejus, quas detinet occupatas, non ea qua debuit serenitate respondit, nec videtur velle perficere, per quod inter Ecclesiam et imperium firma possit pax et concordia provenire. Unde hoc ipsum per litteras tibi duximus apostolicas intimandum, rogantes attentius et mandantes quatenus cum ad partes illas accesserit, in quibus ejus alloquio tua fraternitas potiatur, suadere sibi et consulere non omittas, ut Ecclesiam Dei, sicut ad suam spectat gloriam et salutem, oculo benigniori respiciat, et materiam fomitemque discordiae, sicut decet ejus magnificum principatum, funditus e medio laudabili pietate praecidat. Quod si forsitan, te commonente, non fecerit, culpam dissensionis et odibilis simultatis in eam partem noveris esse refundendam; quae culpam videtur praestare discidii, cum in manu ejus potestas haereat et facilitas emendandi. Dat. Veronae VI Kal. Martii.

Notes: (Rom. V)
CXXI.  Abbatibus de Bello, de Fauresham et S. Augustini significat superiore epistola quid archiepiscopo Cantuariensi praeceperit. Mandat haec: « Si praefatus archiepiscopus infra praescriptum terminum exsequi distulerit quod mandamus, vos id exsecutione mandetis.  »  (Veronae, Mart. 1.) [  Ibid.,  1492.]
Author: Urbanus III

URBANUS episcopus, servus servorum Dei, dilectis filiis de Bello, de Feuresham, et Sancti Augustini abbatibus salutem et apostolicam benedictionem.

Veniens ad apostolicam sedem dilectus filius noster prior Cantuariensis Ecclesiae cum quibusdam ex fratribus suis, diligenti nobis insinuatione monstravit, quod a venerabili fratre nostro B. Cantuariensi archiepiscopo apostolicae sedis legato, post promotionem suam, enormia gravamina sint perpessi et quotidie sustineant graviora. Pro quibus cum ad sedem apostolicam appellassent, Dominica qua cantatur « Laetare Jerosolyma » terminum praefigentes, idem archiepiscopus appellationi non deferens, in exsecutione ipsius quemdam ex fratribus ipsis suspendit, qui etiam postmodum de praecepto suo, sicut dicitur, ab ipsa Ecclesia est remotus. Post eamdem etiam appellationem licet prior et fratres se et sua sub apostolica protectione posuerint, nihilominus priorem suspendit, objiciens ei quod unum ex fratribus suis ad praesentiam nostram venire permisit, et quemdam alium qui appellaverat, in Ecclesia et consortio fratrum suscepit. Postquam autem jam dictus prior ob praedicta gravamina iter arripuit ad sedem apostolicam veniendi, praefatus archiepiscopus in basilica quam in eorum gravissimum detrimentum dicitur construxisse, quosdam saeculares canonicos, appellantibus et reclamantibus fratribus dicitur instituisse, eisque ipsorum ecclesias assignasse, et universos qui appellaverant ab altaris officio suspendisse. Quia vero licet super principalibus quaestionibus in termino appellationi praefixo responsales et nuntios ipsius archiepiscopi exspectemus, ea tamen quae tam manifeste in contemptum sedis apostolicae sunt peracta relinquere nolumus incorrecta, eidem archiepiscopo auctoritate apostolica praecepimus, quatenus suspensionum sententias tam in priorem duam in alios fratres ejusdem ecclesiae post appellationem ad nos interpositam promulgatas, infra X dies post susceptionem litterarum nostrarum, publice denuntiet non tenere, et quod post primam appellationem in juris eorum praejudicium factum est, in statum pristinum reducere non omittat. Ideoque discretioni vestrae per apostolica scripta mandamus atque praecipimus, quatenus, si praefatus archiepiscopus infra praescriptum terminum exsequi distulerit quod mandamus, vos id, omni dilatione et appellatione postposita, exsecutioni mandetis, nullis litteris veritati et justitiae praejudicantibus, si quae apparuerint a sede apostolica impetratae. Quod si omnes his exsequendis nequiveritis interesse, duo vestrum ea nihilominus exsequantur. Datum Veronae Kal. Martii.
CXXVI.  B(alduino) archiepiscopo Cantuariensi, apostolicae sedis legato praecipit, ut aedificationem novae ecclesiae abjiciat, quam monachi Cantuarienses detrimento sibi fore, cum ipso questi sint.   (Veronae, Maii 8.) [TWISDEN,  Hist. Angl. Script.,  I, 1318.]
Author: Urbanus III

URBANUS episcopus, servus servorum Dei, venerabili fratri B. Cantuariensi archiepiscopo apostolicae sedis legato, salutem et apostolicam benedictionem.

Dilecti filii nostri prior et quidam fratres ejus monachi ecclesiae tibi commissae ad nostram praesentiam venientes de ecclesia, quam aedificare coepisti, tantum sibi et eidem ecclesiae proposuerunt dispendium proventurum, quod nisi ab ejus fuerit constructione cessatum, praescripta ecclesia suae dignitatis et status miserabile suscipiet detrimentum. Sane cum per Dei gratiam litteratus sis, et in religione diutius conversatus, ignorare non debes, sicut nec te credimus ignorare, quomodo propter scandalum a bonis est interdum operibus abstinendum. Nos autem sollicite providere volentes ne inter te et fratres tuos maneat materia jurgiorum, cum non possint convenienter obsequiis divinis intendere qui sunt contentionibus dediti, de consilio et deliberatione fratrum nostrorum monemus fraternitatem tuam, mandamus et districte praecipimus, quatenus donec causa cognita statuamus quid de ipso aedificio fieri debeat, occasione, contradictione et appellatione postposita, ab illius novae ecclesiae constructione et canonicorum institutione desistas et etiam ab exactione fraternitatis quam ob favorem ipsius operis diceris statuisse, aliis litteris non obstantibus a sede apostolica impetratis. Si quid autem contra hanc prohibitionem nostram fuerit attentatum, nos id auctoritate apostolica irritamus. Datum Veronae, VIII Id. Maii.
CXXVII.  Episcopis, abbatibus et aliis Ecclesiarum praelatis per Angliam constitutis de superiore ad archiepiscopum Cantuariensem epistola significat.   (Veronae, Maii 9.) [  Ibid.,  1319.]
Author: Urbanus III

URBANUS episcopus, servus servorum Dei, venerabilibus fratribus episcopis et dilectis filiis abbatibus et aliis Ecclesiarum praelatis per Angliam constitutis, salutem et apostolicam benedictionem.

Cum dilecti filii nostri prior et fratres Cantuariensis Ecclesiae de constructione novae ecclesiae, quam venerabilis frater noster Cantuariensis archiepiscopus apostolicae sedis legatus de novo extra Cantuariam incoepit, gravia se querantur dispendia subituros, nos eorum juri volentes, prout tenemur, ex officio providere, ex deliberatione fratrum nostrorum ipsi archiepiscopo districte praecepimus, ut in constructione praescriptae novae ecclesiae vel in institutione canonicorum, donec cognita causa statuamus quid ex hac fieri debeat, non procedat. Mandamus itaque universitati vestrae atque praecipimus, quatenus fraternitatem aut praedicationem, quam occasione illius Ecclesiae praedictus archiepiscopus de novo constituit, usque ad decisionem causae in parochiis vestris nullatenus admittatis, nec praedicatores, si qui ad hoc destinati fuerint, in ipsis parochiis patiamini praedicare, vel a fidelibus beneficia quaerere, sed eos potius ab his desistere, sublato appellationis obstaculo, auctoritate nostra, ecclesiastica districtione cogatis. Datum Veronae, VII Idus Maii.
CXXVIII.  B(alduino) archiepiscopo Cantuariensi exprobrat, quod mandata sua (die 1 m. Martii data) non fecerit.   (Veronae, Maio?)[  Ibid.  ]
Author: Urbanus III

URBANUS episcopus, servus servorum Dei, B. Cantuariensi archiepiscopo apostolicae sedis legato, salutem et apostolicam benedictionem.

Quanto majoris es religionis, honestatis et nominis, tanto amplius tuae detrahitur gravitati, si quando apostolicae jussioni resistis, cui teneris in omnibus prompta devotione deferre. Cum enim per alia scripta tibi dederimus in mandatis, ut, si quid circa statum ecclesiae tuae in personis vel rebus in praejudicium dilectorum filiorum nostrorum prioris et fratrum ejusdem ecclesiae, post appellationem ab ipsis ad nos interpositam, vel postquam idem prior cum quibusdam fratrum suorum iter arripuit ad sedem apostolicam veniendi, fecisti in statum pristinum revocares, non sine ratione miramur, quod sicut nobis innotuit, mandatum nostrum exsequi noluisti, cum non ignores quomodo et hi qui appellant et qui ad Romanam Ecclesiam veniunt, donec de controversia cognoscatur, nullum sui status sentire debeant detrimentum. Credentes autem quod hac vice facere debeas quod hactenus neglexisti, fraternitati tuae per iterata scripta mandamus et districte praecipimus, quatenus quidquid circa statum prioris et fratrum ipsius ecclesiae, in personis vel rebus, in eorum praejudicium commisisti postquam ad nos appellarunt, vel postquam idem prior et quidam de suis aggressi sunt iter ad nos veniendi, dilatione et appellatione postposita, in statum pristinum reducere non postponas, eosque in personis vel rebus contra juris ordinem desinas amodo fatigare. Si vero id infra XV dies post harum susceptionem non expleveris, dilectis filiis nostris de Bello, de Fauresham, et S. Augustini Cantuariae abbatibus id, appellatione remota, commisimus exsequendum. Ita ut si omnes his exsequendis interesse noluerint vel nequiverint, duo ex ipsis ea nihilominus exsequantur.
CXXIX.  Abbates de Bello, de Fauresham et S. Augustini redarguit, quod sua mandata neglexerint.  (Veronae, Maio?)[  Ibid.,  p. 1495.]
Author: Urbanus III

URBANUS episcopus, servus servorum Dei, dilectis filiis de Bello, de Fauresham et S. Augustini Cantuariae abbatibus, salutem et apostolicam benedictionem.

Grave admodum gerimus et molestum quod venerabilis frater noster Cantuariensis archiepiscopus et apostolicae sedis legatus adversus dilectos nostros priorem et fratres suos post appellationem, reverentia sedis apostolicae praetermissa, commiserat, nec ad mandatum nostrum nec ad commonitionem vestram voluit, sicut accepimus, revocare. Quod autem in exsecutione mandati quod super hoc vobis dedimus licet nimis tepide processistis, gratum nobis est, sed multo gratius esset si tenorem mandati nostri taliter fuissetis exsecuti, quod non cogeremur vobis super eodem iteratas litteras destinare. Verum quia super gravaminibus et molestiis ipsius prioris et fratrum suorum non possumus non moveri, nos incorrectum sustinere nolentes quod in eorum praejudicium non sine contemptu sedis apostolicae constat esse commissum, memorato archiepiscopo mandatum iteratum dedimus et praeceptum ut, quidquid circa statum ipsius prioris et fratrum suorum in personis vel rebus, in eorum praejudicium attentavit postquam ad nos appellarunt, vel per eumdem priorem et quosdam de suis aggressi sunt iter ad nostram praesentiam veniendi, id in statum pristinum dilatione et occasione cessante reducat, eosque contra juris ordinem in personis vel rebus desinat amodo fatigare. Ne igitur frustra toties super eodem negotio scribere videamur, dilectioni vestrae per apostolica scripta mandamus et districte praecipimus quatenus, si praefatus archiepiscopus infra XV dies post susceptionem litterarum nostrarum non impleverit quod mandamus, contradictione quoque, dilatione et appellatione cessante, id efficaciter exsequamini, provisuri ne plus ei videamini quam nobis in hac parte deferre, quia non possemus adversum vos non moveri, si alicujus gratia vel obtentu mandatis negligeritis apostolicis obedire, et ad corrigendam inobedientiam vestram manum nostram extendere cogeremur. Caeterum si omnes his exsequendis nequiveritis interesse, duo vestrum ea nihilominus exsequantur.
CXXX.  Privilegium pro Ecclesia Pistoriensi  .  (Veronae, Maii 21.) [ZACHARIA,  Anecdota medii aevi,  244.]
Author: Urbanus III

Datum Veronae, per manum Alberti S. Romanae Ecclesiae presbyteri cardinalis et cancellarii, XII Kalendas Junii, indictione V, Incarnationis Dominicae anno 1187, pontificatus vero domni Urbani papae tertii anno secundo.